钦定古今图书集成/方舆汇编/职方典/第1094卷 > 《宝盖岩》蒋之奇
## 钦定古今图书集成/方舆汇编/职方典/第1094卷 > 《宝盖岩》蒋之奇

“断崖天削成，半腰为坳窊。殿阁在其中，乃是释子家。
初疑无路通，去必凌紫霞。屈曲转山足，云萝可攀挐。
忽然至其上，金碧藏谽呀。挥手挹天浆，引吭吸阳华。
却见岩下路，目睛炫生花。化工亦奇巧，其怪乃尔邪。
僧有定慧者，来自蜀道赊。五代方乱杂，相此山水佳。
卜居不复出，焚香拥袈裟。嗟予但企仰，涉世空喧哗。”
安得寄遁此，可以忘幽遐。